HU Az Európai Unió Hivatalos Lapja C 122/4

Kérelem közzététele a mezőgazdasági termékek és élelmiszerek minőségrendszereiről szóló, 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2014/C 122/04)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE (2)

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról

MÓDOSÍTÁS IRÁNTI KÉRELEM A 9. CIKK ALAPJÁN

„FUNGO DI BORGOTARO”

EK-szám: IT-PGI-0117-01146 – 2013.8.28.

OFJ ( X ) OEM ( )

1. A termékleírás módosítással érintett szakaszcímei

— ☐ A termék elnevezése — ☒ A termék leírása — ☒ Földrajzi terület — ☒ A származás igazolása — ☒ Az előállítás módja — ☐ Kapcsolat — ☒ Címkézés — ☐ Nemzeti előírások — ☒ Egyéb [Csomagolás]

2. A módosítás típusa

— ☒ Az egységes dokumentum vagy az összefoglaló lap módosítása — ☐ Azon bejegyzett OEM vagy OFJ termékleírásának módosítása, amely esetében sem az egységes dokumentum, sem az összefoglaló nem került közzétételre — ☐ A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006/EK rendelet 9. cikkének (3) bekezdése) — ☐ A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (510/2006/EK rendelet 9. cikk (4) bekezdés)

3. Módosítás(ok)

A termék leírása

— Az elnevezések összeegyeztetése a mikológia legújabb tudományos elnevezéseivel. Az új elnevezésekkel nem kerülnek bevezetésre vagy törlésre további gombafajták.

— Bevezetésre kerül a szárított gomba tipológiája, a „Fungo di Borgotaro” jelzés szárított termék esetében történő használatához szükséges forgalmazási követelmények felsorolásával. Jelenleg a „Fungo di Borgotaro” csak friss termék esetén használható, mivel a korábbi termékleírás nem tartalmazott semmilyen előírást sem a szárított termékre, sem pedig a szárítás módszerére vonatkozólag. A vargánya szárítással történő tartósításáról az elnevezés bejegyzése előtti időkből is találunk emlékeket. A terület lakosai számára a szárítás kezdettől fogva elsődleges fontossággal bírt, hiszen – a történelmi dokumentumok, illetve az 1994-ből való összefoglaló lap d) és f) pontjának tanúsága szerint – lehetővé tette a termékkel való kereskedést.

— A „90 %-nál alacsonyabb nedvességtartalom” szöveg helyébe a „legfeljebb 90 % nedvességtartalom” lép. A gyakorlati tapasztalatok szerint egyes tökéletesen ép példányok nedvességtartalma pontosan 90 %.

Földrajzi terület

— Az előállítási terület kiterjesztésre kerül a Parma megyében található Berceto, Compiano, Tornolo és Bedonia, valamint a Massa Carrara megyében található Zeri településre is. Ezek a települések a jelenlegi előállítási területtel határosak. A szóban forgó településeken az idők során olyan elemek kerültek napvilágra, amelyek a területi, illetve talaj- és éghajlati kontinuitáson túl, a történelmi eseményeknek és hagyományoknak, valamint a környezettel való kapcsolatnak a termékleírásban foglaltakhoz igen hasonló vonatkozásait tárták fel. Az eredeti előállítási területen található, illetve az újonnan beilleszteni kívánt települések további közös jellemzője a gomba- és erdőgazdálkodás milyensége. Az érintett területeken ugyanis csaknem öt évtizeddel ezelőtt a gombák védelmében tájvédelmi körzetek kerültek kijelölésre, és a betakarítás szabályai is megegyeznek.

A származás igazolása

— Frissítésre került a termelők által, a termék származásának igazolása érdekében végzett eljárások leírása.

Az előállítás módja

— Az egyszerűbb megfogalmazás érdekében törlésre kerültek az erdőgazdálkodás formáira, illetve az erdővágáskor magnak meghagyott fák számára vonatkozó technikai adatok, a termékleírás a regionális erdészeti előírások betartását írja elő.

— A termékleírásban meghatározásra kerül a „Fungo di Borgotaro” betakarítási időszaka. A betakarítás kezdési és befejezési időpontja a gomba kifejlődésének figyelembevételével került kiválasztásra, amely a meghatározott, április 1. és november 30. közötti időszakra jellemző különleges éghajlati körülményektől függ. A betakarítási időszak meghatározásának célja továbbá a más termékek hamis hivatkozással, „Fungo di Borgotaro” néven történő értékesítésének megakadályozása azokban az időszakokban, amikor egyébként nem elérhető.

— Törlésre került az előírás, mely szerint a 2 cm-nél kisebb kalapméretű gomba leszedése csak abban az esetben engedélyezett, ha az más, az említett értéknél nagyobb kalapméretű spóratermőkkel összenőtt. Mivel a legkisebb leszedhető kalap-átmérőről a regionális törvények rendelkeznek, elegendő a vonatkozó jogszabályok betartására történő utalás.

— A 6. cikk b) pontjában javításra került egy elírás, a toboztermők fakitermelés útján nem megújíthatók, tehát az erdőgazdálkodás módszere nem változtatható.

Címkézés

— A szárított termék címkézésére vonatkozó előírások kerültek bevezetésre.

— A termékleírásba bekerült a „Fungo di Borgotaro” OFJ logója, illetve annak leírása.

Csomagolás

— A szárított termék csomagolására vonatkozó előírások kerültek bevezetésre.

— A friss gomba kiszerelése történhet kisebb (25 cm × 30 cm) méretű rekeszekben is, ami a hagyományos rekeszekben forgalmazott 3 kg-nál kisebb tömeget jelent.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„FUNGO DI BORGOTARO”

EK-szám: IT-PGI-0117-01146 – 2013.8.28.

OFJ ( X ) OEM ( )

1. Elnevezés

„Fungo di Borgotaro”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Fungo di Borgotaro” oltalom alatt álló földrajzi jelzés az alábbi vargányafajok (Moser szerint fajcsoportok) friss vagy szárított változatát jelöli:

— a népies nevén „rosso” vagy „fungo del caldo” elnevezéssel illetett Boletus aestivalis (más néven Boletus reticulatus Schaffer ex Baudin); kalap: eleinte félgömb alakú, majd domború; felszíne molyhos, száraz (esős időben nyálkás, száraz időben repedezett); színe egyenletes vörösesbarna, többé-kevésbé sötét; tönk: kemény, eleinte hasas, később nyúlánkabb hengeres, vagy alul megvastagodó, a kalappal megegyező színű, bár annál világosabb árnyalatú, majdnem mindig jól kivehető fehéres, később sötétebb szemű hálózattal; hús: a többi vargányáénál puhább, a kalapbőr alatt egyenletesen fehér, jó ízű és illatú; előfordulás: túlnyomórészt gesztenye-erdőkben – termőidő: májustól szeptemberig tart.

— A népies nevén „moro”-ként ismert Boletus pinicola Vittadini (más néven B. pinophilus Pilat és Dermek); kalap: félgömb alakútól a lapított domborúig: a hamvas, fehéres kalapbőr eleinte nem tapad erősen és bolyhos, később csupasz és száraz, színe vörösesbarna vagy borvörös; tönk: masszív, kemény és vaskos, színe a fehértől az okkersárgáig és a vörösesbarnáig terjed, hálózata nem túl hangsúlyos, inkább csak a gumó közelében megfigyelhető; hús: fehér, nem színeződő, a kalapbőr alatt vöröses, jelentéktelen szagú, édes és finom; előfordulás: a nyári – tömzsibb – változat júniustól, főként gesztenye-erdőkben terem; a nyúlánkabb, őszi változat többnyire bükkerdőben vagy jegenyefenyők tövében fejlődik.

— Boletus aereus Bulliard ex Fries, népies nevén „magnan”; kalap: félgömb alakú, majd domború, végül kiterülő, kiszélesedő; kalapbőr száraz és bársonyos, főként a kifejlett példányokra jellemző bronz-rézszínű beütésekkel; tönk: kemény, fiatalon hasas, később hengeres, színe barnás-sárga, inkább a felső részén megfigyelhető sűrű hálózattal; hús: kemény, fehér, nem változik, jó illatú, intenzív, de tiszta gombaízű; előfordulás: a leginkább xerotermofil vargányafajta többnyire tölgyesekben vagy gesztenye-erdőkben fordul elő, termőideje júliustól szeptemberig tart.

— Boletus edulis Bulliard ex Fries vagy népies nevén „fungo del freddo”, különösen „forma bianca”; kalap: fiatalon félgömb alakú, később domború, kiterülő; felszíne csupasz és matt, nedves időben enyhén nyálkás; kalapbőr nem leválasztható, színe a vajszínűtől a gesztenyebarnáig és sötétbarnáig terjed, az összes közbülső árnyalat megtalálható; tönk: kemény, fiatalon hasas, később hengeres, színe fehéres, alul világos mogyorószínű, nem teljesen hálózatos; hús: kemény, fehér, a kalapbőr színének beütéseivel, nem változik, kellemes édeskés illatú, jóízű; előfordulás: bükk-, fenyő- és gesztenye-erdőkben, szeptember végétől a havazás beálltáig. Nyáron ritkán fordul elő.

A termék frissen vagy szárítva kerül forgalomba, minden egyes faj a fent felsorolt organoleptikus (érzékszervi) tulajdonságokkal rendelkezik, különösen tiszta illatú, nem pikáns, és széna, édesgyökér, illetve friss fa beütése nem érezhető egyiken sem.

Kereskedelmi jellemzők

— Friss „Fungo di Borgotaro” A frissen forgalomba kerülő „Fungo di Borgotaro” ép, szára és kalapja kemény, felszínén nincs föld vagy más idegen anyag. A spóratermőkön a gombaszúnyog lárvák, vagy más rovarok okozta intrakután elváltozások mértéke legfeljebb 20 % lehet. A gomba felszíne sima, nem dehidratált, a víztartalom a teljes tömeg 90 %-a, illetve 0,8-1,1 fajsúlyú, és nincsenek rajta kiszáradás nyomán keletkezett ráncok.

— Szárított „Fungo di Borgotaro”

A „Fungo di Borgotaro” szárítva történő forgalomba bocsátásakor kizárólag az alábbi minőségi jelölések használata megengedett:

a) „extra” – a kiszerelések jellemzői, követelmények: — csak a kalapnak és/vagy a tönknek a csomagoláskor legalább a késztermék 60 %-ában ép szeletei és/vagy metszett darabjai, — hús színe csomagoláskor: a fehértől a vajszínűig terjed, — csak a feldolgozás során keletkezett esetleges terméktörmelék megengedett, — lárvajáratok aránya: legfeljebb 10 tömegszázalék, — elfeketedett himénium aránya: legfeljebb 5 tömegszázalék;

b) „speciális” – a kiszerelések jellemzői, követelmények: — a kalap és/vagy a tönk metszett darabjai, — hús színe csomagoláskor: a vajszínűtől a mogyorószínűig terjed, — csak a feldolgozás során keletkezett esetleges terméktörmelék megengedett, — lárvajáratok aránya: legfeljebb 15 tömegszázalék, — elfeketedett himénium aránya: legfeljebb 10 tömegszázalék;

c) „kereskedelmi” – a kiszerelések jellemzői, követelmények: — metszett gombadarabok töredezett állapotban, törmelékdarabokkal is: legfeljebb 15 tömegszázalék, — hús színe csomagoláskor: a világosbarnától a sötétbarnáig terjed, — a feldolgozás során keletkezett terméktörmelék esetleg előfordulhat, — lárvajáratok aránya: legfeljebb 25 tömegszázalék, — elfeketedett himénium aránya: legfeljebb 20 tömegszázalék.

3.3. Nyersanyagok (kizárólag feldolgozott termékek esetében)

–

3.4. Takarmány (kizárólag állati eredetű termékek esetében)

–

3.5. Az előállítás azon műveletei, amelyeket a meghatározott földrajzi területen kell elvégezni

A gomba termesztését és betakarítását az előállítási területen kell végezni.

3.6. A szeletelésre, az aprításra, a csomagolásra stb. vonatkozó egyedi szabályok

A friss spóratermők lehetőség szerint fajonként szétválogatva, 50 cm hosszú és 30 cm széles, vagy 25 cm × 30 cm-es, lehetőleg bükk- vagy gesztenyefából készült, alacsony oldalú rekeszekben (tálcákon) kerülnek forgalomba, egy rétegben elhelyezve. A rekeszen egy háló kerül elhelyezésre, egy oly módon lepecsételt pánttal, hogy tartalmát a pecsét megsértése nélkül ne lehessen kivenni.

A szárított termék 20, 50, 100 vagy 200 g gombát tartalmazó, sorszámozott címkével ellátott, fából vagy vesszőből készült tartókban, tasakokban, illetve kerámia- vagy agyagedényekben kerül forgalomba. A szárított termék kiszereléseit oly módon kell lepecsételni, hogy azok tartalmát a pecsét megsértése nélkül ne lehessen kivenni.

3.7. A címkézésre vonatkozó egyedi szabályok

A friss vagy szárított terméket tartalmazó edényeken vagy csomagoláson a „Fungo di Borgotaro”, valamint az „Indicazione geografica protetta” (oltalom alatt álló földrajzi jelzés) szöveg szerepel, azonos méretű betűkkel, ezenkívül a termék logója, a közösségi szimbólum, és a termék azonosítására szolgáló egyéb elemek: a csomagoló neve, cégneve és címe, valamint olyan kiegészítő és járulékos jelölések, amelyek nem dicsérő jellegűek és nem alkalmasak a fogyasztók megtévesztésére a gomba jellegével és jellemzőivel kapcsolatban.

A „Fungo di Borgotaro” logója az alábbi:

.

4. A földrajzi terület tömör meghatározása

A „Fungo di Borgotaro” előállítási területe a Parma megyében található Berceto, Borgotaro (Borgo Val di Taro), Albareto, Compiano, Tornolo és Bedonia, illetve a Massa Carrara megyében található Pontremoli és Zeri települések arra alkalmas területeit foglalja magában.

5. Kapcsolat a földrajzi területtel

5.1. A földrajzi terület sajátosságai

A „Fungo di Borgotaro” előállítási területének éghajlata mind az Appennin hegység két oldalán megfigyelhető egyenletes csapadékeloszlás, mind pedig a hőmérsékleti értékek, illetve a hőmérséklet-ingadozás tekintetében teljes mértékben homogén. A terület geológiailag néhol agyagos területekkel tarkított, túlnyomórészt homokos képződményekkel jellemezhető. Következésképp talajtani szempontból is egységes a csapadékvíz-visszatartás és csapadékvíz-áramlás a humuszos talajréteg alatt elhelyezkedő rétegekben; ez elegendő nedvességet biztosít az aljnövényzet számára, ami alapvető tényező a gomba, különösen a Boletus nemzetségbe tartozó négy gombafaj terméséhez.

Az egész előállítási területen egységesen történik a gombagazdálkodás is. A gomba megóvása céljából ugyanis az érintett területeken csaknem öt évtizeddel ezelőtt tájvédelmi körzetek kerültek kijelölésre és egységes betakarítási szabályok kerültek megállapításra; az említett tájvédelmi körzetek célja a gombászok hozzáférésének – a nyitvatartási napok számának, valamint a leszedhető gomba mennyiségének korlátozásával történő – szabályozása, illetve az erdő és a gombák megóvása a túlzott mértékű kitermeléstől.

5.2. A termék sajátosságai

A „Fungo di Borgotaro” valamennyi faja erős és tiszta illatú, nem pikáns, és széna, édesgyökér, illetve friss fa beütése nem érezhető egyiken sem. A „Fungo di Borgotaro” illata szárítást követően is érezhető marad – ellentétben a más területekről származó vargányákkal, amelyek a szárítás következtében elveszítik ezt az organoleptikus (érzékszervi) tulajdonságukat.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Fungo di Borgotaro” Valtaro és Valmagra környékén az évszázadok során fokozatosan egyre nagyobb hírnévre tett szert, mindaddig, míg nem csupán a köznyelv szerint, hanem a helyi piacon is a legértékesebbnek tartott gombafajjá lett.

Az A.C. Cassio (1669–1760) által szerkesztett „Istoria di Borgo Val di Taro che riguarda insieme la mutazione dei domini in Italia e Lombardia sotto i Pontefici, i Re, gli Imperatori di occidente da Carlo Magno che come molte città si fecero Repubbliche” (Val di Taro város történelme, amely egyben az itáliai és lombardiai papi méltóságok, királyok, Nagy Károlytól kezdve a nyugati császárok uralmának, és számos város köztársasággá alakításának áttekintése) című műben találjuk a „Fungo di Borgotaro” termesztéséről szóló első írásos emléket. Ebben ismertetésre kerülnek a gomba tulajdonságai, előállítási területe, valamint a termék betakarításával és forgalmazásával kapcsolatos szokások. A gomba termesztésének további tanúságtétele Lorenzo Molossi (Parma 1832–1834) Pármai, Piacenzai és Guastallai hercegségről összeállított topográfiai szótárában, illetve D. Tommaso Grilli „Manipolo di cognizioni con cenni storici di Albareto, di Borgotaro” (Ismeretek és történelmi utalások Albareto és Borgotaro kapcsán) című, 1893-ban kiadott könyvében olvasható, amelyben a szerző a területen végzett tevékenységek felsorolása között kifejezetten megemlíti a gombatermesztést és jelentőségét, valamint ismerteti a termékhez kapcsolódó betakarítási és feldolgozási szokásokat is.

A „Fungo di Borgotaro” termék a szó szoros értelmében vett gazdasági jelentőségre a XIX. század végén tett szert, amikor életre hívták az első, a termék forgalmazására és egy szárítási eljárás útján történő feldolgozására szakosodott vállalkozásokat.

A XIX. század végén a termék forgalmazása és feldolgozása már olyan jelentős, hogy Észak- és Dél-Amerika felé közismerten virágzó export-tevékenység folyik. C. Bellini egy 1933-ban írt, a l’Avvenire agricolo (A mezőgazdaság jövője) című folyóiratban megjelent, majd 1975-ben az „A. Emmanuelli” társulás által ismét publikált cikkében rávilágít egy „úgynevezett eredetmegjelölés” engedélyeztetésének szükségességére. A termesztés jelentőségére való tekintettel Borgotaro település közigazgatási hivatala 1928-tól egy külön rendeletben heti két piacnapot határoz meg a termék – különösen szárított formában történő – értékesítésére.

A „Fungo di Borgotaro” hírnevének fennmaradásáról a turisztikai és gasztronómiai folyóiratokban publikált számos cikk, valamint az évente megszervezésre kerülő rendezvények egyaránt gondoskodnak. Az „Alla scoperta del Fungo di Borgotaro” (Fedezzük fel a „Fungo di Borgotaro” gombát) („Gustame” (Ízek) című folyóirat 2009. évf. szeptember, 88–89. o.) Borgo Val di Taro települést és a gombáról híres völgyeit mutatja be. A „Gustare l’Italia” (Olaszország ízei) (2011. évf. szeptember, 11. o.) című folyóirat külön fejezetben ismerteti a „Fungo di Borgotaro” gombát, termőterületét, organoleptikus (érzékszervi) tulajdonságait, valamint a termelői társulásoknak az értékes termék megóvása érdekében végzett odaadó munkáját. Ezenkívül a „Fungo di Borgotaro” hírneve Olaszország számos más részéről érkező gombagyűjtő szenvedélyéhez is kapcsolódik, akik termőidőben előszeretettel keresik fel a Valtaro-övezet erdőit. A „Dalle Marche in cerca di porcini” (Marche megyéből vargányászás közben) (Gazzetta di Parma 2009. október 17.) című cikk beszámol a Marche megyei gombászoknak a „Fungo di Borgotaro” és a Valtaro környéke iránti érdeklődéséről.

Végül pedig Borgo Val di Taro településen már 1975. óta minden évben megrendezésre kerül a „Fungo di Borgotaro” búcsúja.

Hivatkozás a termékleírás közzétételére

(510/2006/EK rendelet (4) 5. cikk (7) bekezdés)

Ez a közigazgatási szerv a „Fungo di Borgotaro” OFJ termékleírásának módosítására irányuló javaslatnak az Olasz Köztársaság 2013. július 11-i, 161. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) A rendeletet felváltotta az 1151/2012/EU rendelet.

(4) Lásd a 3. lábjegyzetet.